Vrou tydens plaasaanval aangerand, ontvoerArgieffoto: Maroela Media ŉ Vrou is Dinsdag helderoordag in haar huis op ŉ plaas buite Makwassie in Noordwes oorval waarna sy aangerand en ontvoer is. Volgens kapt. Sam Tselanyane, woordvoerder van die polisie, is die 58-jarige vrou tussen 13:00 en 14:00 deur minstens twee aanvallers oorval wat vermoedelik deur ŉ agterdeur toegang tot die huis verkry het. Die vrou was ten tyde van die aanval alleen by die huis. Die vrou is glo herhaaldelik met ŉ stomp voorwerp geslaan voordat sy vasgebind en in haar motor geboender is. Die aanvallers het met haar in die motor in die rigting van Makwassie gery. Tselanyane sê die motor het egter sowat 8 km buite die dorp onklaar geraak waarna die aanvallers met twee vuurwapens, drie selfone, juweliersware en klere op die vlug geslaan het. Verbygangers het op die vasgebinde vrou in haar motor langs die pad afgekom waarna die polisie ontbied is. Tselanyane het Woensdag aan Maroela Media verduidelik hoewel polisie die toneel langs die pad asook die plaashuis tot laatnag gefynkam het, is daar nog min inligting oor die aanval beskikbaar. “Die vrou was te getraumatiseer ná die aanval om ŉ verklaring af te lê. Sy sal waarskynlik deur die loop van vandag haar weergawe van gebeure gee,” sê hy. Hy sê die moontlikheid word ook ondersoek dat die vrou verkrag is. Volgens Tselanyane het die vrou beserings aan haar rug opgedoen en ŉ stukkende plek aan haar oor gehad. Daar is aanvanklik na twee aanvallers verwys, maar die moontlikheid bestaan dat drie aanvallers by die voorval betrokke was, sê hy. Niemand is nog in verband met die voorval in hegtenis geneem nie. Die polisie ondersoek sake van huisroof, ontvoering en verkragting.